ওয়াশিংটনে মার্কিন পররাষ্ট্রমন্ত্রীর সঙ্গে চীনের রাষ্ট্রীয় কাউন্সিলরের বৈঠক
2017-09-13 18:53:35 cri
সেপ্টেম্বর ১৩: চীনের রাষ্ট্রীয় কাউন্সিলর ইয়াং চিয়ে ছি গতকাল (মঙ্গলবার) ওয়াশিংটনে মার্কিন পররাষ্ট্রমন্ত্রী রেক্স টিলারসনের সঙ্গে বৈঠক করেন। এ সময় তাঁরা চীন-মার্কিন সম্পর্ক আরও জোরদার করার ব্যাপারে একমত হন।
সাক্ষাতে ইয়াং চিয়ে ছি বলেন, চীন-মার্কিন সম্পর্কের উন্নয়ন দু'দেশের অভিন্ন স্বার্থেই প্রয়োজন। আন্তর্জাতিক সমাজও দু'দেশের মধ্যে সুসম্পর্ক দেখতে চায়। দু'দেশের প্রেসিডেন্টদ্বয়ের নির্দেশনায় সাম্প্রতিক বছরগুলোতে দ্বিপক্ষীয় সম্পর্কের ক্ষেত্রে গুরুত্বপূর্ণ ও ইতিবাচক অগ্রগতিও অর্জিত হয়েছে।
তিনি আরও বলেন, দু'দেশের উচিত শীর্ষ নেতাদের যৌথ সিদ্ধান্তসমূহ বাস্তবায়নের পাশাপাশি পরস্পরের প্রতি শ্রদ্ধা প্রদর্শন করা এবং সমন্বিত অর্জন, পারস্পরিক সহযোগিতা জোরদার ও বিদ্যমান মতভেদসমূহ দূর করার মাধ্যমে দু'পক্ষের মধ্যে স্বাস্থ্যকর ও স্থিতিশীল উন্নত সম্পর্ক গড়ে তোলা।
জবাবে রেক্স টিলারসন বলেন, যুক্তরাষ্ট্র দু'দেশের সম্পর্ককে সামনে এগিয়ে নিয়ে যেতে ইচ্ছুক। প্রেসিডেন্ট ট্রাম্প চলতি বছর বেইজিং সফর করে প্রেসিডেন্ট সি চিন পিংয়ের সঙ্গে চীন-মার্কিন সম্পর্কের ভবিষ্যত নিয়ে আলোচনার জন্য আগ্রহ নিয়ে অপেক্ষা করছেন বলেও জানান তিনি। তিনি বলেন, তার দেশ চীনের সাথে কূটনৈতিক নিরাপত্তা ও অর্থনীতিসহ বিভিন্ন ক্ষেত্রে সহযোগিতা জোরদার করতে ইচ্ছুক।
উল্লেখ্য, ইয়াং চিয়ে ছি রোববার ও সোমবার জ্যামাইকায় রাষ্ট্রীয় সফর করেন এবং মঙ্গলবার ওয়াশিংটনে আসেন। তিনি বৃহস্পতিবার ও শুক্রবার স্পেনে রাষ্ট্রীয় সফর করবেন। (রুবি/আলিম/স্বর্ণা)